MT Il-Ġurnal Uffiċjali tal-Unjoni Ewropea C 264/12

Rapport finali tal-uffiċjal tas-seduta fil-kawżi COMP/34.579 MasterCard, COMP/36.518 EuroCommerce, COMP/38.580 Kards kummerċjali; kollettivament “MasterCard”

(skont l-Artikoli 15 u 16 tad-Deċiżjoni tal-Kummissjoni (2001/462/KE, KEFA) dwar it-termini ta' referenza għall-Uffiċjali tas-Seduta f'ċerti proċeduri dwar il-kompetizzjoni – ĠU L 162, 19.6.2001, p. 21)

2009/C 264/05

L-abbozz ta’ deċiżjoni f'din iċ-ċirkustanza jagħti lok għall-osservazzjonijiet li ġejjin:

Il-kawża tirriżulta minn investigazzjonijiet taħt l-Artikolu 81 tat-Trattat tal-KE. Din toriġina minn notifika li saret mill-predeċessuri legali tal-MasterCard Europe sprl (COMP/34.579), ilment imressaq lill-Kummissjoni mill-EuroCommerce fl-1997 (COMP/36.518) u investigazzjoni ex officio dwar il-ħlas għal interskambju multilaterali (“MIF”) għall-kards kummerċjali tal-VISA u MasterCard (COMP/38.580), li nfetħet fit-22 ta’ Novembru 2002.

Dikjarazzjoni ta' Oġġezzjonijiet u żmien għat-tweġiba

L-ewwel Dikjarazzjoni ta’ Oġġezzjonijiet (“DO”) fil-każ intbagħtet lill-MasterCard Europe S.p.r.l., MasterCard Incorporated u MasterCard International Incorporated (“MasterCard”) (1) fl-24 ta’ Settembru 2003, wara li l-MasterCard infurmat lill-Kummissjoni fil-25 ta’ Lulju 2003 bil-ħsieb tagħha li tibda proċedimenti taħt l-Artikolu 232 tat-Trattat tal-KE sakemm il-Kummissjoni ma tieħux pożizzjoni formali dwar il-ħlas lill-Mastercard għal interskambju intra-ŻEE. Matul dak il-perjodu l-partijiet wieġbu bil-miktub għad-DO, fil-5 ta’ Jannar 2004, u ma talbux biex jinstemgħu oralment. Matul il-proċedimenti, fit-23 ta’ Ottubru 2003, jiena aċċettajt lill-VISA International bħala parti terza b’interess suffiċjenti biex tinstema’ skont it-tifsira tal-Artikolu 9 tar-Regolament tal-Kummissjoni (KE) Nru 2842/98 dwar is-smigħ tal-partijiet f'ċerti proċedimenti tal-kompetizzjoni.

Dikjarazzjoni Supplimentari ta' Oġġezzjonijiet u żmien għat-tweġiba

Fil-21 ta’ Ġunju 2006, il-Kummissjoni bagħtet Dikjarazzjoni Supplimentari ta' Oġġezzjonijiet (“DSO”) lil MasterCard Europe, tindirizza għal darb’ oħra r-regoli u d-deċiżjonijiet tan-netwerk tal-assoċazzjoni dwar il-ħlas għal interskambju intra-Ewropew. Id-DSO kumplimentat id-Dikjarazzjoni ta’ Oġġezzjonijiet preċedenti tal-24 ta’ Settembru 2003 b’analiżi aktar profonda dwar l-effetti restrittivi tal-ħlas lill-Mastercard għal interskambju intra-Ewropew fuq il-kompetizzjoni.

L-iskop tagħha kien partikolarment biex tistabbilixxi l-analiżi tal-Kummissjoni dwar ir-riżultati tal-investigazzjoni empirika dettaljata tagħha tal-ħlas lill-Mastercard għal interskambju intra-Ewropew (“MIIM”) u tar-Regola li għandek Tonora l-Kards Kollha (RTKK) (2) sa mill-24 ta’ Settembru 2003 u biex titlob lil MasterCard biex tabbolixxi lill-MIIM u biex tillimita l-ambitu tal-RTKK.

Il-MasterCard wieġbet fil-ħin għad-DSO, fil-15 ta’ Ottubru 2006.

Aċċess għall-fajl

Wara l-ħruġ tad-DSO, fit-3 u fl-4 ta’ Lulju 2006, il-MasterCard eżerċitat id-dritt tagħha ta’ aċċess għall-fajl billi tikkopja l-fajl stampat. Fit-22 ta’ Awwissu 2006 ingħata aċċess ieħor lil MasterCard għall-fajl stampat fuq it-talbiet tal-konsulent tagħha, li ma kienx ikkopja xi partijiet tal-fajl fit-3 u fl-4 ta’ Lulju.

Sa meta sar is-smigħ orali, u kif ukoll dak in-nhar stess, il-MasterCard iddikjarat li l-Kummissjoni naqqset li tipprovdi aċċess immedjat u sħiħ għall-fajl. Dwar il-kwistjonijiet tal-aċċess għall-fajl, għalkemm li ġet ikkwotat dwar ċerta korrispondenza tal-MasterCard mal-case team, il-MasterCard qatt ma indirizzat b'mod dirett talba għal azzjoni rigward l-aċċess tal-kwistjonijiet tal-fajl lill-Uffiċjal tas-Seduta, għalkemm kellha biżżejjed ħin biex tagħmel dan.

L-ammissjoni ta’ partijiet terzi

Ġew irċevuti ħafna talbiet minn partijiet terzi, qabel is-smigħ orali, biex jiġu ammessi għall-proċedimenti.

Flimkien mal-VISA, jiena aċċettajt 14-il entità bħala partijiet terzi b’interess suffiċjenti biex jinstemgħu fit-tifsira tal-Artikolu 13 (1) tar-Regolament (KE) Nru 773/2004: Ir-Royal Bank of Scotland, Airplus, tliet sistemi Spanjoli għall-ħlas bil-kard (Servired S.C., Sistema 4B S.A., Euro 6000 S.A.), il-British Retail Consortium (BRT), katina tal-bejgħ bl-imnut Belġjana (Kappé International BV), il-British Petrolium (BP), l-European Retail Roundtable (ERRT), l-Hotels, Restaurants and Cafés in Europe (HOTREC), assoċazzjoni Awstrijaka ta’ lukandi (ÖHV), l-International Air Transport Association (IATA), ir-Royal AHOLD, IKEA.

VISA, Airplus, ÖHV, HOTREC, IATA u r-Royal Bank of Scotland ressqu kummenti bil-miktub.

Smigħ Orali

Fis-smigħ orali li sar fl-14 u fil-15 ta’ Novembru 2006, attendew il-MasterCard, il-kwerelant (EuroCommerce), u disa’ partijiet terzi.

Fl-24 ta’ Mejju 2007, sitt xhur wara s-smigħ orali, il-MasterCard kitbitli dwar it-tweġiba tal-MasterCard għad-DSO, “apparantement intbagħtet tard u b'mod selettiv”, lir-rappreżentanti tal-Pajjiżi Membri qabel is-smigħ.

Il-MasterCard enfasizzat li t-tweġiba għad-DSO ntbagħtet fil-15 ta’ Ottubru 2006, filwqat li l-Kimmissjoni ma resqietx it-tweġiba tagħha lill-awtoritajiet nazzjonali tal-Istati Membri (“NCAs”) sal-Ġimgħa, l-10 ta’ Novembru 2006, xi ftit jiem biss qabel is-smigħ. Skont il-MasterCard, din it-tweġiba, li ntbagħtet tard, fixklet lir-rappreżentatni tal-Istati Membri milli jifhmu bi sħiħ, qabel is-smigħ, l-argumenti tal-MasterCard, b’hekk tallega li l-MasterCard inkisrulha l-aspettativi leġittimi u d-dritt li tinstema'.

Billi nibda mill-premessa li, fil-prinċipju, il-kooperazzjoni tal-Kummissjoni mal-NCAs hi kwistjoni purament interna, jiena xorta waħda infurmajt lil MasterCard li l-ebda NCAs ma lmentaw, matul dak il-perjodu jew sussegwentament, dwar li ma kinux ġew informati b’mod sħiħ. Ir-rappreżentanti tal-Istati Membri attendew għas-smigħ u kellhom l-opportunità li jagħmlu xi mistoqsijiet. Ma kien hemm l-ebda indikazzjoni dwar jekk inkisirx l-obbligu tal-Kummissjoni li tiżgura li l-Kumitat Konsultattiv li jiġi qabel l-adozzjoni tad-deċiżjoni finali jistax jagħti l-opinjoni tiegħu dwar il-kawża b’tagħrif sħiħ tal-fatti.

Fil-fehma tiegħi, id-drittijiet proċedurali tal-MasterCard f’dan ir-rigward, inkluż id-dritt tagħha li tinstemgħa mill-Kummissjoni, ma ġewx miksura.

Ittra tal-Fatti

Fit-23 ta’ Marzu 2007 il-Kummissjoni bagħtet ittra lil MasterCard (“ittra tal-fatti”) li tagħti aċċess lil MasterCard għad-dokumenti miġbura peress li l-MasterCard kellha aċċess għall-fajl f’Lulju u f’Awwissu 2006 u li tistabbilixxi l-konklużjonijiet possibbli li l-Kummissjoni kellha l-ħsieb li tieħu deċiżjoni wara li tevalwa l-fatti l-ġodda.

Fis-17 ta’ April 2007 il-MasterCard kitbitli fejn targumenta li l-Kummissjoni kellha toħroġ DSO ġdida minflok ittra tal-fatti, u tiddikjara li l-ittra tal-fatti tinkludi argumenti ġodda u fatti essenzjali li ma jinstabux fid-DSO tal-20 ta’ Ġunju 2006. Fl-4 ta’ Mejju 2007 jiena weġibt lil MasterCard li, filwaqt li hi għandha raġun li l-ittra tal-fatti kkomplimentat il-ġbir ta’ informazzjoni preċedenti tal-Kummissjoni dwar il-kwalifika tal-MasterCard bħala assoċazzjoni ta’ impriżi u evalwajt aktar l-implikazzjonijiet tal-OPI, jiena tal-fehma li l-ittra tal-fatti ma bidlietx b’mod materjali l-provi tal-ksur tal-liġi kkontestat.

Fis-16 u fit-22 ta’ Mejju 2007 il-MasterCard wieġbet għall-ittra tal-fatti.

It-tagħrif kunfidenzjali

Fit-2 ta’ Mejju 2007, jiena rċevejt ittra minn konsulent tal-MasterCard, li qed ifittex gwida dwar kwistjonijiet li jirrigwardaw it-tħassir ta' informazzjoni konfidenzjali u sigrieti tan-negozju.

Wara l-eżaminazzjoni, instab li l-Kummissjoni ħarġet ċertu informazzjoni speċifika li, meta kkunsidrata ma’ partijiet oħra tal-fajl u informazzjoni li hi potenzjalment disponibbli lil MasterCard innifisha, ħolqot riskju evidenti ta’ dejta konfidenzjali, provduta minn partijiet terzi fuq talba għal informazzjoni, tista’ b’mod teoretiku tinħadem mill-MasterCard.

Bl-ittra tal-10 ta’ Mejju 2007, is-servizzi tal-Kummissjoni saqsew lil MasterCard u kif ukoll lill-konsulent tal-MasterCard biex jieħdu l-passi neċessarji biex isolvu s-sitwazzjoni. Il-fornituri ta' informazzjoni konċernati ġew informati mid-Direttorat Ġenerali għall-Kompetizzjoni fit-30 ta’ Novembru 2007.

L-abbozz ta' Deċiżjoni

L-abbozz ta' Deċiżjoni mressqa lill-Kummissjoni fih biss oġġezzjonijiet li fir-rigward tagħhom il-partijiet ingħataw l-opportunità li jistqarru l-opinjonijiet tagħhom.

Nikkonkludi li d-drittijiet tal-partijiet li jinstemgħu ġew rispettati fil-każ preżenti.

Brussell, l-14 ta’ Diċembru 2007. Karen WILLIAMS

(1) Għal deskrizzjoni dettaljata tal-istruttura korporattiva tal-MasterCard, qabel u wara l-Offerta Pubblika Inizjali (“OPI”) tal-1 ta’ Mejju 2006, irreferi għad-deċiżjoni, mill-paragrafi 40 sad-99.

(2) Dwar il-funzjonalitajiet tar-Regola li għandek Tonora l-Kards Kollha ara d-Deċiżjoni paragrafu 195.